Danske hospicer er en succes. De er med til at lindre smerter hos døende og uhelbredelige syge personer, så de får en mere værdig død, og så deres pårørende kan tage afsked på en værdig måde. Nu kommer der seks nye pladser til Nordjylland. Det er Venstre, Konservative, Dansk Folkeparti og Kristendemokraterne der i forbindelse med Kræftplan III har afsat midler til 42 nye hospicepladser. Med de nye pladser kommer det samlede antal hospicepladser i Danmark op på 250. Pladserne er fordelt mellem regionerne primært på baggrund af befolkningsgrundlag. Det betyder at Region Nordjylland får 6 nye pladser. De nye hospicepladser drives af selvejende hospicer, der indgår driftsoverenskomst med regionen. Pladserne etableres som et ud af flere tiltag i kræftplan III for at styrke det palliative område. Det palliative område styrkes, så de patienter, som ikke kan helbredes, får den bedst mulige støtte, lindring og tryghed, hvad enten  de ønsker at dø hjemme, på hospital eller på hospice.

Opsummering:
6 nye hospicepladser skal hjælpe uhelbredeligt syge til at få en mere værdig død.